Ramaphosa sal binnekort sê oor beweringsAdjunkpresident Cyril Ramaphosa. Foto: GCIS Adj.pres. Cyril Ramaphosa het Woensdag aan LP’s gesê hy sal hulle en ander Suid-Afrikaners in sy vertroue neem rakende “sake van persoonlike aard”, met verwysing na mediaberigte wat beweer hy het glo buite-egtelike verhoudings met verskeie jong vroue gehad. Ramaphosa het ŉ kort verklaring in die nasionale vergadering gemaak voordat hy vrae begin beantwoord het. “Ek het gedink omdat ek met almal van julle oor die partygrense heen werk, is almal van julle my kollegas. Ek sê net ek sal die saak oor ŉ dag of twee bespreek. Ek doen dit omdat ek verantwoordelikheid moet neem en aanspreeklik moet wees teenoor hierdie huis,” het hy gesê. “Ek het gevoel omdat ons almal kollegas is, moet ek hierdie soort verklaring maak, hoewel hierdie saak persoonlik van aard is.” Mediaberigte het die afgelope naweek beweer inligting wat uit persoonlike e-posse verkry is, toon dat Ramaphosa buite-egtelike verhoudings gehad het. Volgens die Sunday Times het Ramaphosa erken dat hy agt jaar gelede ŉ verhouding met ŉ mediese dokter gehad het. Hy het wel sy vrou van die verhouding vertel en volgens hom is hulle steeds gelukkig getroud ten spyte van sy afdwaling.